Vlieënier dood toe hy 'met opset in klubhuis vasvlieg' | Maroela Media
'n Skermskoot uit 'n video van die toneel. (Video: Verskaf)
'n Vlieënier van Botswana is dood nadat hy na bewering ná 'n rusie met sy vrou met opset in die klubhuis by 'n vliegveld naby Gaborone vasgevlieg het.
The Citizen berig die voorval het gister in die Rasesa-gebied by die Matsieng-vliegveld, noord van Gaborone gebeur. Volgens berigte was die vlieënier van Kalahari Air Services glo by 'n partytjie waar hy onder die invloed van drank in 'n bakleiery met sy vrou betrokke geraak het. Hy is glo gevra om die partytjie te verlaat.
Volgens die berig het die man 'n King Air 200-vliegtuig gesteel en in die klubhuis vasgevlieg met die doel om almal binne-in dood te maak. Slegs die vlieënier het in die voorval gesterf.
Times Live berig 'n bedryfsinspekteur vir die Botswana burgerlike lugvaartowerheid het bevestig die voorval het Saterdag gebeur, maar kon nie onmiddellik meer besonderhede gee nie. Dit is dus nog nie duidelik of enigiemand in die voorval beseer is nie.
'n Video van die toneel kort nadat die vliegtuig die gebou getref het, is op sosiale media versprei. Daarin kan gesien word hoe die hele gebou in ligte laaie is terwyl die vlamme ook na voertuie om die gebou versprei.